Eldri sonur fyrrverandi Bandaríkjaforseta var kallaður fyrir rannsóknarnefnd Bandaríkjaþings, sem hefur það hlutverk að brjóta til mergjar mannskæða árás á þinghúsið 6. janúar 2021. Bandarískir fjölmiðlar hafa þetta eftir ónafngreindum heimildarmönnum.
Donald Trump yngri er sagður hafa svarað öllum spurningum nefndarmanna greiðlega og aldrei beitt fyrir sig heimild stjórnarskrárinnar um að mega þegja. Hann var einn helsti skipuleggjandi kosningabaráttu föður síns þegar hann sóttist eftir endurkjöri árið 2020. Hann hefur síðan ósigurinn varð ljós, ötullega haldið uppi ásökunum um kosningasvindl.
Meðal annars liggur fyrir að Trump yngri sendi Mark Meadows, þáverandi starfsmannastjóra Hvíta hússins, smáskilaboð um hvernig koma mætti í veg fyrir staðfestingu á kjöri Joes Biden. Það var tveimur dögum eftir kjördag og áður en endanleg úrslit lágu fyrir.
Nefndin lagði einnig fram skilaboð hans þess efnis að Trump skyldi fordæma ofbeldið af miklum þunga. Þeir feðgar voru báðir á forsetaskrifstofunni í Hvíta húsinu 6. janúar áður en Trump eldri hélt ræðu frammi fyrir stuðningsmönnum sínum. Mikill fjöldi þeirra gerði í kjölfarið áhlaup á þinghúsið þegar þingið var í þann mund að staðfesta sigur Bidens í forsetakosningunum. Nefndin hyggst boða nokkurn hóp fólks á sinn fund í júní en skýrsla hennar um atburðina er væntanleg með haustinu.